ඇප ලබාදෙමින් අතිරේක මහේස්ත්‍රාත්වරිය සඳහන් කළේ විදේශ ප්‍රභූවරයෙකු මෙරට සංචාරය කළ අවස්ථාවේ සිදු කළ මෙවැනි නොහික්මුණු ක්‍රියා අනූමත කළ නොහැකි අතර ඉන් රටට සිදු වන අගතිය සුලූ කොට තැකිය නොහැකි බවයි.විනාඩි 10ක් වැනි සුළු කාලයකට පොලීසිය තාවකාලිකව මාර්ග වැසීමට ක්‍රියා කළේ එම ප්‍රභූන්ගේ ආරක්ෂක සදහා යැයි පෙන්වා දුන් මහේස්ත්‍රාත්වරිය අදාළ තරුණයාට තරයේ අවවාද කරමින් සඳහන් කළේ ඒ පිළිබඳව බුද්ධිමත්ව සිතා කටයුතු කළ යුතුව තිබූ බවයි.මෙම සැකකරු වසර 10 කට අධික කාලයක් ඕස්ට්‍රේලියාවේ පදිංචිව උසස් අධ්‍යාපනය ලබන අයෙකු වන අතර එරට ජනාධිපතිවරයා පවා මහමග ගමන් ගන්නා අවස්ථාවේ මාර්ග වසා දැමීමක් සිදු නොවන බැවින්  තම සේවාදායකයා වාහනයේ සිට නොකඩවා නලාව ශබ්ද කොට ඇතැයි කී ඔහුගේ නීතිඥවරයා සිදුවු අත් වැරැද්ද පිළිබඳව ඔහු සමාව අයැදින බවත් ප්‍රකාශ කර තිබෙනවා.ඕස්ට්‍රේලියාවේ එසේ වුවද මෙරට ආරක්ෂක විධිවිධාන ඊට වඩා වෙනස් වන අතර පොලිසිය ඉටුකර ඇත්තේ තමන් වෙත පැවරී ඇති රාජකාරිය බව මහේස්ත්‍රාත්වරිය සඳහන් කළා.මේ පිළිබඳව උගත් තරුණයෙකු ලෙස සැකකරු අවබෝධයෙන් කටයුතු කළ යුතු බවද මහේස්ත්‍රාත්වරිය කියාසිටියා.මෙම සැකකරු ක්‍රියා කළ ආකාරය තුළින් පොලිස් නිලධාරීන්ගේ රාජකාරියට බාධා සිදුවූ අතර ඔහු එය වීඩියෝ ගත කර සමාජ මාධ්‍ය වෙත මුදාහැරීම නිසා අදාළ ප්‍රභූවරයා ගේ සංචාරයට ශ්‍රී ලාංකිකයින්ගේ විරෝධයක් පවතින බව ලොව පුරා ප්‍රචාරය කිරීමට උත්සාහ කර ඇතැයි ද බම්බලපිටිය පොලිසියේ ප්‍රධාන පොලිස් පරීක්ෂකවරයා පෙන්වාදී තිබෙනවා.